GĦAJNEJNA FUQ IL-BALLUN Miktub mill-MEP Alfred Sant Il-midja u l-klassi politika jinsabu mehdija… u bla dubju, se jibqgħu mehdija għal xi żmien… bl-effetti politiċi u oħrajn tar-rapport Mallia. Tibqa' prominenti wkoll is-saga nazzjonali dwar l-impatt tal-imxija Covid-19 fuq is-saħħa publika u l-modi kif dan jaffettwa l-ħajja ta' kuljum tal-Maltin u l-Għawdxin. Hemm periklu f'dan kollu li nittama mhuwiex jintesa. Hi ħaġa naturali li nikkonċentraw fuq dawk li jidhrulna huma l-aqwa sfidi u nipprovaw inżommuhom kemm jista' jkun ftit. Ma rridux b'hekk imma nneħħu għajnejna minn fuq xi ballun li għad jista' jinbaram u jiżgiċċa minn kontroll faċli. F'dil-kategorija, insibu l-ekonomija. Bħalissa mikduda bid-deni tal-Covid-19. Imma hemm problemi strutturali wisq aktar profondi li jinsabu fil-logħba u li ma jistgħux jitħallew jiffermentaw waħidhom. MIŻATA GĦAS-SERVIZZ Sa ftit ġimgħat ilu, kont tista' tmur fil-fergħa tal-bank tiegħek (lanqas jimporta liem'hu għax m'għandix dubju li kollha jsegwu l-istess prattika), tagħmel ċekk fuq il-kont tiegħek stess sa €4,000 u ssarfu mal-kaxxier fi flus kontanti. Effettivament tkun qed tirtira l-flus li fdajt mal-bank li jaf kif daħlu għandu. Illum ma tistax tagħmel hekk: il-bank jgħidlek li toħroġ b'ċekk biss sa valur ta' €2,500. Tagħmel hekk u l-bank inaqqaslek €5 mis-somma li jagħtik. Dan bħala miżata għas-servizz. Nifhem li l-banek qed ikollhom problema biex jiddefendu l-profitabbiltà tagħhom, fil-kuntest ta' imgħaxijiet baxxi ħafna u regolamentazzjoni dejjem aktar stretta. Imma jidhirli li issa qed juru diżrispett sħiħ lejn id-depożitanti tagħhom, b'konsegwenzi futuri li jistgħu jispiċċaw splussivi. Sadattant baqa' impekkabbli s-servizz u l-kortesija li joffru l-impjegati tal-banek, kemm iż-żgħar u kemm l-imlaħħqa. Il-ħajja ta' William Randolph Hearst, kif turi biografija ċelebri tiegħu li għadni kemm qrajt, hi affaxxinanti. Għal snin twal, kien forza dominanti fuq il-mezzi ta' kumnikazzjoni Amerikani. Bil-flejjes li ħallewlu ommu u missieru, bena xibka ta' gazzetti fi bliet ewlenin tal-Istati Uniti li ġabru ċirkolazzjoni enormi. Biha, Hearst ħoloq magna liema bħalha. Servietu biex jinfluwenza bil-qawwi l-opinjoni publika. Użaha bla ebda skruplu. Ħoloq mix-xejn il-pretesti li wasslu għal gwerra bejn l-Istati Uniti u Spanja fuq Kuba. Għamel li seta' kemm-il darba biex ikun hu li jiddetermina ir-riżultat tal-elezzjonijiet presidenzjali. Veru, mhux dejjem irnexxa, imma li kien fattur qawwi f'kif żvolġew l-affarijiet ħadd ma jmeri. Fi żmienu, l-kontroversja ideoloġika kbira kienet dwar il-mezzi ta' produzzjoni – għandhomx ikunu statali jew għandhomx jitħallew privati, u kif jew waħda jew l-oħra se titwettaq. Forsi l-istess kontroversja messha qamet anke dak iż-żmien, dwar il-mezzi tal-kumnikazzjoni.